
Ministru kabineta sēdes protokollēmums

Informatīvais ziņojums "Par Iekšējā tirgus ārkārtas situācijas un noturības akta prasību ieviešanu"

· 1. Pieņemt zināšanai iesniegto informatīvo ziņojumu.
· 2. Ekonomikas ministrijai sadarbībā ar Valsts kanceleju (Krīzes vadības centru) sagatavot un ekonomikas ministram līdz 2026. gada 29. maijam iesniegt noteiktā kārtībā Ministru kabinetā nepieciešamos grozījumus Nacionālās drošības likumā, lai nodrošinātu Eiropas Parlamenta un Padomes 2024. gada 9. oktobra Regulas (ES) 2024/2747, ar ko izveido pasākumu satvaru saistībā ar iekšējā tirgus ārkārtas situāciju un iekšējā tirgus noturību un groza Padomes Regulu (EK) Nr. 2679/98 (Iekšējā tirgus ārkārtas situācijas un noturības akts) (turpmāk ‒ Iekšējā tirgus ārkārtas situācijas un noturības akts), ieviešanu nacionālā līmenī, kā arī sagatavot un noteiktā kārtībā iesniegt izskatīšanai Ministru kabinetā grozījumus citos tiesību aktos, ja tādi nepieciešami.
· 3. Noteikt, ka: 
· 3.1. atbildīgās iestādes par Iekšējā tirgus ārkārtas situācijas un noturības akta ieviešanu ir Ekonomikas ministrija un Valsts kanceleja (Krīzes vadības centrs);
· 3.2. Valsts kancelejai (Krīzes vadības centram) nodrošināt Iekšējā tirgus ārkārtas situācijas un noturības akta 4. pantā minētās Iekšējā tirgus ārkārtas situācijas un noturības padomes izveidošanu un tās darbību, 5. pantā minētās Iekšējā tirgus ārkārtas situācijas un noturības padomes uzdevumu izpildi, 8. pantā noteiktā Centrālā koordinācijas biroja funkciju izpildi, 24. pantā noteiktā Vienotā kontaktpunkta funkciju īstenošanu, kā arī 45. pantā noteiktās Iekšējā tirgus ārkārtas situācijas un noturības komitejas uzdevumu izpildi, savukārt ministrijām atbilstoši kompetencei nodrošināt nepieciešamo iesaisti minēto funkciju un uzdevumu izpildē.
· 4. Valsts kancelejai (Krīzes vadības centram): 
· 4.1. līdz 2026. gada 29. maijam izvērtēt, kādos digitālajos rīkos vai informācijas tehnoloģiju infrastruktūrās būtu izvietojama informācija par pasākumiem, kas ieviesti valstī, lai reaģētu uz krīzi laikā, kad Eiropas Savienības līmenī ir ieviests ārkārtas situācijas režīms, un, ja nepieciešams, sagatavot un noteiktā kārtībā iesniegt izskatīšanai Ministru kabinetā grozījumus attiecīgajos tiesību aktos;
· 4.2. līdz 2026. gada 29. maijam sadarbībā ar atbildīgajām ministrijām un institūcijām izvērtēt, kurš digitālais portāls vai tīmekļvietne būtu izmantojama, ja valstī tiktu ieviesti pasākumi reaģēšanai uz krīzi, kas ierobežo personu brīvu kustību, vai sniegt priekšlikumus par  jauna digitālā portāla vai tīmekļvietnes izveidi, kurā personas varētu atrast un iesniegt deklarācijas, reģistrācijas vai atļaujas veidlapas, un, ja nepieciešams, sagatavot un noteiktā kārtībā iesniegt izskatīšanai Ministru kabinetā grozījumus attiecīgajos tiesību aktos. Prioritāri izvērtēt esošos valsts pārvaldes digitālos rīkus, informācijas tehnoloģiju infrastruktūras, digitālos portālus vai tīmekļvietnes;
· 4.3. līdz 2026. gada 29. maijam sadarbībā ar atbildīgajām ministrijām un institūcijām izstrādāt vadlīnijas, lai atbilstoši Iekšējā tirgus ārkārtas situācijas un noturības aktam noteiktu kārtību, kādā norisināsies informācijas apmaiņa valsts līmenī;
· 4.4. pēc tādu īstenošanas aktu pieņemšanas, kas noteiks kārtību, kādā valsts līmeņa iestādes sadarbosies ar Eiropas Savienības līmeņa iestādēm iekšējā tirgus modrības un ārkārtas situācijas režīma laikā, kā arī īstenos drošu informācijas apmaiņu un saziņu ar sabiedrību krīzes situācijā iekšējā tirgus modrības un ārkārtas situācijas režīma laikā, izvērtēt to ieviešanas aktualitāti Latvijā un, ja nepieciešams, sagatavot un noteiktā kārtībā iesniegt izskatīšanai Ministru kabinetā grozījumus attiecīgajos tiesību aktos.

